Na temelju članka 58. Zakona o odgoju i obrazovanju u osnovnoj i srednjoj školi (“Narodne novine” broj 87/08, 86/09, 92/10,105/10, 90/11, 16/12, 86/12, 94/13, 152/14) i članka 64. Statuta Osnovne škole Dubrava, nakon provedene rasprave na Učiteljskom vijeću, Vijeću roditelja i Vijeću učenika, Školski odbor na sjednici održanoj 18. svibnja 2016. donosi:

**K U Ć N I R E D**

**I. OPĆE ODREDBE**

**Članak 1.**

Kućnim redom Osnovne škole Dubrava uređuju se:

1. Pravila i obveze ponašanja za vrijeme boravka u unutarnjem i vanjskom prostoru Škole
2. Radno vrijeme
3. Prava i obveze učenika
4. Prijevoz učenika
5. Pravila međusobnih odnosa učenika i učitelja
6. Postupanje prema imovini Škole
7. Postupanje u slučaju povrede Kućnog reda

**Članak 2.**

Ovaj Kućni red odnosi se na sve osobe za vrijeme njihova boravka u Školi.

S odredbama ovog Kućnog reda razrednici su dužni upoznati učenike i njihove roditelje početkom svake školske godine.

**Članak 3.**

Odredbe ovog Kućnog reda glede rodne pripadnosti neutralne su i odnose se na osobe oba spola.

**II. PRAVILA I OBVEZE PONAŠANJA ZA VRIJEME BORAVKA U**

 **UNUTARNJEM I VANJSKOM PROSTORU ŠKOLE**

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

**Članak 5.**

Zbog sigurnosti učenika i radnika Škole, za vrijeme nastave, **svi ulazi u Školu moraju biti zaključani osim glavnog ulaza** namijenjenog odraslim osobama i učenicima koji dolaze na nastavne aktivnosti izvan svoje smjene, gdje ih dočekuje dežurna osoba.

**Članak 6.**

U prostoru i oko škole Škole zabranjeno je:

* pušenje
* pisanje po zidovima i inventaru Škole
* bacanje izvan koševa za otpatke papira, žvakaćih guma i sl.
* penjanje na prozore, dovikivanje i bacanje bilo čega kroz prozore
* prolijevanje vode, polijevanje zidova i ostavljanje otvorene slavine
* nošenje oružja
* unošenje i konzumiranje alkohola, energetskih napitaka i narkotičnih sredstava
* unošenje sredstava, opreme i uređaja koji mogu izazvati požar i eksploziju
* igranje igara na sreću i sve vrste kartanja
* unošenje tiskovina nepoćudnog sadržaja ili pregledavanje internetskog sadržaja nepoćudnog sadržaja
* prodaja i promidžba svih proizvoda koji nisu u skladu s ciljevima odgoja i obrazovanja
* svi oblici psihičkog i fizičkog nasilja i drugi oblici neprimjerenog ponašanja

**Članak 7.**

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole, osim u iznimnim slučajevima ako je to u svrhu odgojno obrazovnog rada odnosno uz posebno odobrenje ravnatelja.

**Članak 8.**

Roditelji i druge strane osobe ulaze u Školu **isključivo kroz glavni ulaz** Škole gdje ih dočekuje dežurni radnik Škole.

Raspored dežurstva utvrđuje se na način koji odredi ravnatelj.

**Dežurni radnik**:

* pristojno dočekuje i odobrava ulazak u Školu roditeljima, skrbnicima i drugim osobama te vodi knjigu dežurstva u koju upisuje podatke koje odredi ravnatelj
* javlja ravnatelju ili pedagoškoj službi ukoliko postoje problemi na ulazu
* vodi brigu o sigurnosti učenika (zaključava vrata i ne dopušta učenicima izlazak iz škole bez odobrenja učitelja i/ili u pratnji roditelja)
* izvješćuje ravnatelja o oštećenjima nastalim tijekom dežurstva i predaje na pohranu nađene vrijedne stvari tehničkom osoblju
* obavlja i druge poslove vezane uz dežurstvo

**Članak 9.**

Roditeljima i drugim stranim osobama **nije dozvoljeno zadržavanje i čekanje djeteta u školskim hodnicima, ispred učionice i slično.**

U iznimnim situacijama, kada je učeniku potrebna pratnja i pomoć roditelja, roditelj će u dogovoru s ravnateljem i razrednikom dobiti posebno dopuštenje.

**Članak 10.**

**Dežurni učitelji** koji dočekuju i puštaju učenike u Školu dužni su dolaziti prije početka smjene određeno rasporedom dežurstva.

Dežurni učitelji brinu o sigurnosti učenika posebno za vrijeme odmora učenika. U slučaju odsustva pedagoga, tajnika ili ravnatelja, **ako dođe do potrebe za liječničkom intervencijom, obavještava roditelje** učenika i po potrebi zove hitnu pomoć.

Raspored dežurstva učitelja izrađuju voditelj smjene i ravnatelj.

Raspored dežurstva mora biti na vidljivom mjestu na ulazu u školu.

Dežurni učitelj ne smije ostavljati učenike bez nadzora. Potrebu napuštanja dežurstva zbog nepredviđenih situacija mora prijaviti u pedagošku službu koja će osigurati zamjenu.

Dežurni učitelj zadužen za pratnju učenika putnika dužan je biti na autobusnom stajalištu zajedno s učenicima i voditi brigu o sigurnosti učenika.

**Članak 11.**

U svrhu sigurnosti učenika, radnika i ostalih osoba nazočnih u školi se može postaviti **video nadzor**.

U tom slučaju škola je obvezna na ulaznim vratima istaknuti vidljivu oznaku da je prostor pod video nadzorom.

Sadržaj s videokamera dostupan je samo djelatnicima Škole. Kod počinjenja djela s negativnim posljedicama sadržaj će se koristiti u svrhu dokazivanja radnji i počinitelja.

Prije davanja osobnih podataka na korištenje policiji, voditelj zbirke osobnih podataka (ravnatelj škole) dužan je o tome informirati ispitanika (roditelja, razrednika).

**Članak 12.**

U Školi nije dozvoljeno međusobno snimanje učenika mobitelom ili drugim sredstvima osim ako to nije za potrebe realizacije Školskog kurikula i Godišnjeg plana i programa škole.

Prije svakog objavljivanja snimljenog materija, a na kojem su vidljivi učenici Škole, potrebno je prikupiti suglasnosti roditelja. Suglasnosti je moguće prikupiti na početku školske godine za sve projekte navedene u Školskom kurikulumu i Godišnjem planu i programu škole, a objavljuju se na mrežnim stranicama škole.

**Članak 13.**

Na mjestu dežurstva na vidljivom mjestu moraju biti istaknuti telefonski brojevi policije, hitne pomoći, vatrogasaca i Državne uprave za zaštitu i spašavanje.

**Članak 14.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**III. RADNO VRIJEME**

**Članak 15.**

Početak, završetak i raspored radnog vremena u školi utvrđuje ravnatelj.

Radno vrijeme Škole mora biti istaknuto na glavnom ulazu i mrežnoj stranici Škole.

**Članak 16.**

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj u skladu s važećim propisima.

Radnici su dužni svoj **izostanak prijaviti na vrijeme voditelju smjene ili ravnatelju, a po potrebi pedagoškoj službi** kako bi se mogla organizirati stručna zamjena.

**Članak 17.**

Roditelji mogu razgovarati s učiteljima Škole u dane **primanja roditelja prema rasporedu** **informacija** o kojemu roditelji moraju biti obaviješteni na roditeljskim sastancima, oglasne ploče te putem mrežne stranice Škole.

Iznimno u opravdanim slučajevima roditelji mogu razgovarati s učiteljima i u vrijeme koje odredi razrednik odnosno predmetni učitelj.

Roditelji **čekaju razrednika ili predmetnog učitelja u holu škole ili ispred zbornice** te u pratnji učitelja odlaze u kabinet ili učionicu.

**IV. PRAVA I OBVEZE UČENIKA**

**Članak 18.**

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenici su dužni **redovito i na vrijeme dolaziti** u Školu.

Učenici su dužni dolaziti **najkasnije 10 minuta prije početka nastave**, a napustiti Školu najkasnije **15 minuta nakon završetka školskih obveza.**

**Članak 19.**

Prije početka nastave učenici se okupljaju pred glavnim ulazom u školu za učenike.

Na znak dežurnog učitelja, učenici ulaze u zgradu bez guranja i galame.

U slučaju lošeg vremena, prema osobnoj procjeni, dežurno školsko osoblje dopustit će učenicima da uđu u školu i ranije.

Nakon ulaska učenika u školsku zgradu i početka nastave,dežurno tehničko osoblje vrši kontrolu ulaska i izlaska učenika i stranaka u školsku zgradu za vrijeme trajanja dnevnog obrazovnog procesa.

Učenicima se dopušta izlazak iz školske zgrade nakon završenog dnevnog obrazovnog procesa koji završava nakon 5. ili 6. sata, a u iznimnim slučajevima i prije navedenog vremena.

**Članak 20.**

U školi je obavezno nositi **školske papuče-školsku obuću.**

**Za odlaganje odjevnih predmeta i obuće učenici koriste garderobne ormariće koje im dodjeljuje ravnatelj.**

Učenik je dužan garderobni ormarić **održavati urednim i zaključati ga nakon upotrebe**.

Na zahtjev učitelja ili ravnatelja učenik je dužan otključati svoj garderobni ormarić.

**U iznimnim situacijama kada postoji sumnja o unošenju predmeta i ostalih nedozvoljenih proizvoda za konzumiranje ravnatelj, pedagog ili tajnik imaju pravo otvoriti garderobni ormarić i provjeriti sadržaj.**

Nije dozvoljeno ostavljanje hrane u ormarićima.

Brigu o čistoći unutar garderobnog ormarića vodi učenik tijekom nastavne godine.

Tijekom ljetnih i zimskih praznika sadržaj iz garderobnih ormarića, učenici odnose kući.

**Boravak učenika u školskim prostorima, učionicama**

**Članak 21.**

**Učenik je dužan:**

* dolaziti uredan i primjereno obučen u školu, bez nametljive šminke i nakita
* uljudno se odnositi prema drugim učenicima, učiteljima i drugim zaposlenicima škole
* sve djelatnike škole oslovljavati s punim nazivom i pozdravljati primjerenim pozdravima
* u razgovoru s djelatnicima škole neće žvakati, držati ruke u džepovima ili na bilo koji način pokazati da ne cijene osobu s kojom razgovaraju
* kulturno se ponašati za vrijeme boravka u Školi i izvan nje
* mirno ući u učionicu i pripremiti se za nastavu
* pratiti nastavu i ostale oblike neposrednog odgojno obrazovnog rada te savjesno i odgovorno izvršavati svoje obaveze
* prigodom ulaska učitelja ili drugog zaposlenika škole u učionicu za vrijeme nastave, ustati te uz dopuštenje učitelja sjesti
* održavati čiste i uredne prostore škole
* savjesno se odnositi prema imovini Škole

**Članak 22.**

Učenici imaju pravo na **male odmore od 5 min** između nastavnih sati te jedan **veliki odmor od 15 min** za blagovanje.

Za vrijeme odmora **učenici ne smiju napuštati školsku zgradu te izostati s nastave** bez izričitog dopuštenja predmetnog učitelja, razrednika, pedagoga, psihologa, tajnika ili ravnatelja.

Učenik sa zdravstvenim tegoba može napustiti školu **samo u pratnji roditelja/skrbnika/udomitelja** ili druge odrasle osobe koju ovlasti roditelj i obavijesti školu.

**Članak 23.**

Učenici nižih razreda mogu se za vrijem malog odmora zadržavati u svojim razredima. Brigu i nadzor nad njima preuzima učitelj koji pazi na ponašanje učenika. Za vrijeme velikog odmora razredni učitelj vodi učenike u blagovaonicu.

**Članak 24.**

**Učenici viših razreda** (od 5.-8. razreda) neposredno prije zvona za početak sata trebaju čekati učitelja u redu ispred učionice.

U učionicu učenici ulaze u pratnji učitelja.

**Članak 25.**

Svi učenici su obvezni na znak za početak nastave biti **na svojim mjestima i pripremiti pribor** za rad.

Svaki učenik ima svoje mjesto rada, koje može promijeniti samo uz dopuštenje razrednika i/ili predmetnog učitelja.

**Članak 26.**

Tijekom nastave **učenici ne smiju ometati nastavu i/ili prekidati učitelja dok govori**.

Ometanjem nastave smatra se međusobno dozivanje, pričanje, prepiranje, šaptanje, bacanje papirića, gumica i slično te šetanje po razredu ukoliko to nije dozvolio učitelj.

Učenik koji želi nešto pitati ili priopćiti, treba svoju namjeru pokazati **podizanjem ruke**.

Učenik kojeg je učitelj prozvao **dužan je ustati na zahtjev učitelja.**

**Članak 27.**

Učenici **ne smiju tijekom nastave koristiti mobitel, fotoaparat, MP3, igrače konzole** i druge slične aparate.

Ukoliko se učenik ne pridržava pravila iz stavka 1. ovog članka ni nakon opomene učitelja, učitelj je dužan oduzeti mobitel ili drugi aparat te ga predati pedagogu/inji škole. Pedagog/inja škole će obavijestiti roditelje učenika o događaju vezano uz privremeno oduzetom aparatu.

Oduzete stvari preuzima roditelj osobno u dogovoru s pedagogom/injom škole.

Uz dopuštenje učitelja učenik **može koristiti računalo za potrebe učenja i nastave**.

**Članak 28.**

Učenici **ne smiju bez dopuštenja ulaziti u zbornicu, ured ravnatelja, ured tajnika, stručne službe i računovodstva**.

**Članak 29.**

Kod napuštanja učionice učenici moraju ponijeti svoje stvari.

Škola **nije odgovorna za nestanak stvari i novca učenika za vrijeme njihova boravka u Školi**.

**Članak 30.**

Učitelj **ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.**

U slučaju neprimjerenog ponašanja učenika treba uputiti pedagoškoj službi.

**Članak 31.**

Učenici mogu **objedovati** ili konzumirati **užinu u školskoj blagovaonici i učionici, odnosno u iznimnim situacijama kada nema mjesta u blagovaonici, odnosno gdje nema blagovaonice.**

Prije objeda učenika **obavezno je pranje ruku**. Učenici u školu nose ručnik svakodnevno koji služi za brisanje ruku prije i poslije jela.

Za vrijeme objeda **mora biti red i mir te nije dopušteno igranje s hranom, uništavanje pribora za jelo i sl.**.

Nakon završetka objeda učenik je **dužan pribor za jelo i ostatke hrane odložiti na odgovarajuće mjesto.**

**Članak 32.**

**U školsku sportsku dvoranu** i svlačionice učenici **ulaze isključivo u nazočnosti učitelja** koji vodi **brigu o urednosti svlačionica**.

**Bez propisane sportske opreme nije dopušteno vježbati u sportskoj dvorani.**

**Vanjski ulaz u sportsku dvoranu** za vrijeme **nastave mora biti zaključan o čemu brigu vode spremačice.**

**Članak 33.**

Tijekom boravka učenika **u školskom okolišu** za potrebe izvođenja nastave i drugih odgojno-obrazovnih aktivnosti **za red i sigurnost odgovara učitelj koji je s njima**. Učenici su **dužni poštivati njegove upute i vodstvo.**

**Članak 34.**

**Učenike koji dolaze na izbornu nastavu ili izvananstavne aktivnosti u školu puštaju učitelji kod kojih imaju nastavu**.

Nakon završetka smjene učenici se ne smiju zadržavati u hodnicima, učionicama, svlačionicama i toaletima.

Učenici koji imaju **aktivnosti nakon škole** (izborna nastava, INA i sl.) **početak aktivnosti čekaju u holu škole uz pristojno i primjereno ponašanje**.

**Izostanci**

**Članak 35.**

Učenici ne smiju bez dozvole izostajati, kasniti na početak sata ili samovoljno napustiti nastavu, izvananstavnu aktivnost, terensku nastavu, izlete, kulturne priredbe, sportski program i druge radne obveze.

**Odobrenje za izostanak** **s nastave roditelji mogu zatražiti unaprijed prema Pravilniku o pedagoškim mjerama:**

* usmeno, u hitnim slučajevima, od predmetnog učitelja za njegov sat
* pisano, od razrednika do tri nastavna dana
* pisano, od ravnatelja do 7 nastavnih dana
* pisano, od učiteljskog vijeća do 15 nastavnih dana.

**Članak 36.**

Učenici koji **zakasne na prvi sat** trebaju se javiti u pedagošku službu radi utvrđivanja razloga kašnjenja.

Učenici koji kasne na početak sata trebaju pokucati te iznijeti razloge kašnjenja predmetnom učitelju uz ispriku.

Ukoliko se kašnjenja učenika ponavljaju tada će razrednik obavijestiti roditelje. Za učestalo kašnjenje razrednik će izreći pedagošku mjeru prema Pravilniku o pedagoškim mjerama.

**Članak 37.**

Izostanke iz škole učenici su dužni **opravdati liječničkom ispričnicom ili ispričnicom nadležne institucije koju je potpisao i roditelj/skrbnik/udomitelj.**

Tijekom školske godine roditelj/skrbnik/udomitelj može osobno ili pisanim putem opravdati izostanak svog djeteta za koji nije dostavljena liječnička ispričnica u trajanju od najviše **tri nastavna dana, koji ne mogu biti uzastopni.**

Ispričnice se dostavljaju razredniku **u roku od 10 dana od dana kada je prestao razlog za izostanak iz škole.**

**Redari**

**Članak 38.**

U razrednom odjelu razrednik tjedno određuje **dva redara prema abecednom redu**.

**Dužnosti i prava redara su da**:

* pregledavaju učionicu i o uočenim štećenjima inventara izvješćuju učitelja (išarane, uništene klupe, stolice, uništeni ili uprljani zidovi i slično)
* pomažu učitelju u pripremi učionice (brišu ploču, po potrebi donose nastavna sredstva i pomagala, kredu i sl.)
* provjeravaju učionicu prije početka i nakon nastave
* na početku sata izvješćuju učitelja o odsutnosti učenika
* izvješćuju pedagošku službu i /ili ravnatelja o nenazočnosti učitelja
* izvješćuju učitelja o nađenim predmetima (knjige, bilježnice, olovke, odjeću, nakit, mobitel, novce i slično) te predaju učitelju ili u pedagošku službu
* nakon završetka sata posljednji napuštaju učionicu uz prethodnu provjeru ispravnosti učionice, oštećenja zidova, klupa stolaca i ostalog inventara te o uočenim oštećenjima izvješćuju učitelja.
* svakog učenika koji se ne pridržava kućnog reda, ovlašteni su prijaviti dežurnom učitelju

**V. PRIJEVOZ UČENIKA**

**Članak 39.**

**Učenici putnici** radi vlastite sigurnosti **dužni su čekati školski prijevoz u holu škole** i/ili učionici zajedno s dežurnim učiteljima.

**Odlazak na školsko igralište moguće je u pratnji dežurnih učitelja.**

**Dok čekaju autobus i za vrijeme vožnje školskim autobusima dužni su se pridržavati sljedećih pravila:**

* čekati autobus na predviđenim stajalištima bez stvaranja nereda te fizičkog ili verbalnog nasilja
* pri ulasku u autobus stajati u redu puštajući prednost ulaska mlađim učenicima
* sjedeća mjesta ne koristit za odlaganje stvari (torbi, jakni i slično)

**Članak 40.**

**Tijekom vožnje strogo je zabranjeno:**

* ometati vozača
* izvirivati kroz prozor
* bacati razne predmete iz autobusa
* šetati po autobusu, tući se i vrijeđati

**Članak 41.**

Ako učenici ne poštuju ova pravila, ostali učenici su dužni o tome izvijestiti razrednika, pedagoga ili ravnatelja škole.

**Članak 42.**

Ukoliko se **vozači ne pridržavaju voznog reda ili se neprimjereno ponašaju** prema učenicima, učenici su dužni prijaviti događaj ili ponašanje vozača razredniku, pedagogu ili ravnatelju.

**VI. PRAVILA MEĐUSOBNIH ODNOSA UČENIKA**

**Članak 43.**

U međusobnim odnosima učenici trebaju:

* trebaju pružiti pomoć i savjet jedni drugima
* trebaju omogućiti drugim učenicima iznošenje svojeg mišljenja
* informirati druge učenike o događanjima u Školi
* poštivati i njegovati spolnu ravnopravnost
* predlagati ustroj raznih oblika kulturno-umjetničkih, sportskih i drugih sadržaja

**VII. POSTUPANJE PREMA IMOVINI**

**Članak 44.**

**Svi radnici, učenici** i druge osobe koje borave u Školi **dužni su skrbiti se o imovini Škole** prema načelu dobrog gospodara.

O svakoj materijalnoj šteti na imovini Škole odnosno osobnoj imovini učenici su dužni izvijestiti dežurnog učitelja odnosno razrednika, a učitelji ravnatelja.

**Članak 45.**

Učenici i radnici Škole trebaju pronađene stvari za koje nije utvrđeno kome pripadaju predati učitelju, spremačici ili u pedagošku službu koji ih do pronalaženja vlasnika privremeno odlažu na određen mjesto u Školi.

**Članak 46.**

Radnici Škole moraju se **racionalno koristiti sredstvima Škole** koja su im stavljena na raspolaganje.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate, računalnu opremu i zaključati radne prostorije.

**Članak 47.**

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku, a radnici Škole ravnatelju.

**Članak 48.**

**Učenici su dužni čuvati udžbenike i druga nastavna sredstva te pribor za rad, a posuđene udžbenike i ostala nastavna sredstva pravodobno vratiti neoštećene.**

**Knjige posuđene u knjižnici** učenik je obvezan čuvati i neoštećene pravodobno vratiti.

**Članak 49.**

Učenici su odgovorni za štetu koju učine na imovini Škole prema općim propisima obveznog prava.

**Članak 50.**

Radnici Škole za štetu odgovaraju prema općim propisima obveznog prava te propisima radnog zakonodavstva.

**VIII. POVREDE KUĆNOG REDA**

**Članak 51.**

U Školi su **zabranjeni svi oblici fizičkog i psihičkog nasilja**, iskazivanja neprijateljstva i svakog drugog oblika neprimjerenog ponašanja.

**Članak 52.**

U Školi je **zabranjen svaki oblik diskriminacije** na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invalidnosti, genetskog naslijeđa, rodnog identiteta, izražavanja ili spolne orijentacije.

**Članak 53.**

Svaki učenik, učitelj ili druga osoba koja uoči neko od nedozvoljenih ponašanja iz članaka 51. i 52. ovog Kućnog reda obvezna je o tome izvijestiti dežurnog učitelja odnosno ravnatelja.

Dežurni učitelj odnosno ravnatelj upozorit će osobu koja je počinila neko od nedozvoljenih ponašanja iz članaka 51. i 52. ovog Kućnog reda da prestane s nedozvoljenim ponašanjem jer će u suprotnom biti udaljena iz prostora Škole dobrovoljno ili putem nadležnog policijskog službenika.

**Članak 54.**

Postupanje prema odredbama ovog Kućnog reda sastavni je dio radnih obveza radnika i učenika Škole.

**Članak 55.**

Postupanje radnika suprotno odredbama ovoga Kućnog reda smatra se povredom radne obveze.

**Članak 56.**

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama statuta Škole.

**Članak 57.**

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

**IX. PRIJELAZNE I ZAVRŠNE ODREDBE**

**Članak 58.**

Ovaj Kućni red stupa na snagu danom objave na oglasnoj ploči Osnovne škole Dubrava.

**Članak 59.**

Stupanjem na snagu ovog Kućnog reda prestaje važiti Pravilnik o kućnom redu (KLASA:003-05/07-04/08, URBROJ:238-44/07-01) od 18. travnja 2007. godine.

KLASA:003-05/16-01/03

URBROJ:238/44-02-16-1

Dubrava, 18. svibnja 2016.

 **Predsjednik Školskog odbora**

 **Osnovne škole Dubrava**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Tomislav Jurić, v.r.**

Ovaj Kućni red Osnovne škole Dubrava objavljen je 18. svibnja 2016. godine na oglasnoj ploči škole.

 **Ravnatelj**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Marijana Kozumplik Kemenović, dipl. učitelj**